khistorydata/jeongjo-sjw-relations huggingface dataset:
정조 22년 · 강
命修撰金履永陞敍副司果宋祥濂內外職中堂上窠擬入
정조 22년 · 목
敎曰每年三九月抄啓文臣新舊選合試製射而今番則三月親試兼行於今朔三月親試箋三上居首修撰金履永句作之牢實能欲斂華陞敍年太多仍令減下九月親試賦二中副司果宋祥濂自是奇才今作不特爲今試之魁從前各選之居魁者必皆讓一頭不敢出頡頑之思極嘉極嘉特爲準職除授已經準職令內閣更爲稟旨○內閣啓言副司果宋祥濂已經軍資正係是準職何以爲之乎敎以內外職中堂止正三品窠令該曹今日政擬入
정조 22년 · 강
命當該中官湖沿定配
정조 22년 · 목
承旨李肇源啓言廟宮祭官單子所重何如而啓下之際未免錯誤事甚驚駭當該中官所當重勘而本院請推外無可施之罰何以爲之乎敎以湖沿定配
정조 22년 · 강
遞校理李垿張至冕敍前修撰鄭東榦等前修撰尹羽烈前應敎尹序東前校理嚴耆前副校理金履載金熙華
정조 22년 · 목
敎以呈辭及疏批未下玉堂許遞前望中罷散人員竝敍用
정조 22년 · 강
以洪秀晩爲校理前望也
정조 22년 · 강
命玉堂乞郡者今日政差送
정조 22년 · 목
敎曰近來玉堂之乞郡者銓曹不卽收用殊非禮待之意亦欠孝理之政向有以此提飭者今又聞之猶有未及差送人云令該曹今日政擬入如無窠畿邑守令作窠差送該倅移付內職
정조 22년 · 목
以嚴耆爲校理金履載趙得永爲副校理金持默爲判敦寧南公轍爲同義禁宋祥濂爲楚山府使鄭東榦爲楊根郡守楊根郡守副末望以副司直金孝秀宗簿正申大龜擬入三望幷批下孝秀陽智相換大龜始興相換事望筒書下敎曰近來侍從守令使之差遣而除拜者絕罕此望筒如是書下皆令當日辭朝如是特點之後萬一不能蘇弊其罪當如何以此嚴飭
정조 22년 · 강
重推吏曹判書金文淳遞差承旨李翼晉
정조 22년 · 목
吏批以始興縣令尹守翼卽蔭官而宗簿正相換有違官方入稟敎以近來紀綱解弛屑越之煩稟看作常事豈不駭然之甚乎自上豈知官方但知堂下官當與堂下官相換而已銓曹之巨惟當擧行而已每提敎故相筵奏中特敎何拘官方之語者亦此意也雖非是也李良玉猶以都總都事爲掌樂判事則樂正獨非文窠乎吏判若不言於承旨承宣何以煩稟乎當該堂上爲先從重推考曲循入稟尤爲駭然當該承旨遞差
정조 22년 · 목
宗簿正申大龜始興縣令尹守翼相換副司直金孝秀陽智縣監徐在修相換
정조 22년 · 목
敎曰始興輦路也異於等閑處新倅與道內他倅今日政使之相換○始興縣令申大龜朔寧郡守崔重圭相換
정조 22년 · 강
遞獻納趙萬元正言李東萬
정조 22년 · 목
敎曰抄啓文臣中時帶臺職人許遞
정조 22년 · 목
以崔重圭爲獻納尹㴠爲正言
정조 22년 · 강
遞承旨洪義浩以蔡弘遠代之尋遞以李文會代之竝前望也
정조 22년 · 강
遞承旨申耆以金翰東柳相祚爲承旨竝前望也
정조 22년 · 강
命以崇義殿令王世賓長子依例付職使於每朔奉審地方官春秋進詣與殿官眼同奉審
정조 22년 · 목
京畿監司李在學啓言臣於昨今年奉審崇義殿時殿官一不出待故問之則殿令王世賓年過八十不能運動祭享及奉審皆不得進參而地方官亦無奉審之例故本殿凡事看檢無人廳廨之滲漏頹傷處多未修改事甚可悶殿官之以王氏世襲乃是定式而王世賓則旣已加資今該曹以其長子依例付職使於每朔朔望如禮奉審地方官亦令春秋進詣與殿官眼同奉審凡有頉處卽爲移文於分掌諸邑使之修改恐合事宜矣從之
정조 22년 · 강
命加平永平兩邑稷還換捧便否令廟堂稟處
정조 22년 · 목
京畿監司李在學啓言加平永平俱以峽中小邑稷還自來過多加平爲四千七百餘石永平亦近四千石每戶所受不下爲四五石而此非本邑宜土之穀業農者甚少故每當捧䨀之時輒有貿遷之擧其爲民弊逐年轉甚以本土所宜之田穀準折換捧之意邑牒民訴前後踵至兩邑稷還各限折半以相當田穀準折換捧則恐爲公私俱便之道請令廟堂稟處從之
정조 22년 · 강
飭陽智縣監金孝秀期於蘇弊莫負特授之意
정조 22년 · 목
京畿監司李在學啓言向以陽智縣逋欠各穀督捧之意有所狀聞矣伊後連加申飭而所捧未免零星今當秋成之時不可不另加嚴督而畓穀失稔累千石穀物實無本色準捧之望以相當穀準折代捧期於從速收殺恐合事宜若其督捧之道專在邑倅而該縣監徐在修以其實病多有曠官之時難責催科之政請改差敎以已於楊根望筒處分嚴飭新倅期於蘇弊莫負特授之意
정조 22년 · 강
命關東災實分等依狀請施行事目災外加劃三百結尤甚之次邑還穀分數代捧洪川稷還換作木麥仍罷該道臣金履翼職
정조 22년 · 목
備邊司啓言卽見江原監司金履翼災實分等狀啓則蔚珍等三邑置之尤甚橫城等六邑置之之次寧越等十七邑置之稍實仍以爲蔚珍平海兩邑饑民接濟之方與各該守宰爛熳講確追後狀聞計料事目災二百結只可稱當於代播蠲稅之資畓災六百八十八結十三負八束特許加劃後錄諸條竝請令廟堂稟旨分付矣其一還穀中大米租尤甚邑折半之次邑三分一稍實邑四分一豆太尤甚邑三分一之次邑四分一稍實邑五分一以他有裕穀準折代捧待明秋還作本色事也其一麟蹄太還限六百石以田米準折換作事也其一洪川稷還限六百石換作木麥事也其一尤甚之次邑勿定配所事也其一推奴懲債限明秋防禁事也分等依狀請施行本道畓農果遜於昨年蔚珍平海等邑又是荐歉則事目災似或不足而第竊有訝惑者今年代播蠲稅之命特下於畿甸三南蓋以得雨最晚畓農居多推寧失之恩布稀有之典年分事目判付慮或對楊之未盡恐致朝令之不信諄複之敎責勉備至移未食實之類因諸路之所共檢覈而代播蠲稅之擧卽四道之曲被優渥則道臣只當詳細奉審恪遵擧行大抵常年非無代播而各道未當蠲稅者豈不以所可守者常法不敢干者特例乎今此道啓直以代播蠲稅有若本道之通同頒令數百災結非曰可惜所惜者法也請該道臣施以罷職之典事目外二百八十結特爲加劃以準四百八十結則優可分排以此分付還穀代捧事尤甚邑中蔚珍平海米租豆太竝三分一原州四分一之次邑五分一代捧稍實邑勿論雖是代捧處皮唐與唐米切勿許代之意嚴飭麟蹄太還限六百石以田米準折換作事太與田米俱緊民食不必靳持而當此道內田米賤而太貴之時此等換作未必民蒙其惠而易歸鄕色之舞弄置之洪川稷還換作木麥事論以穀品稷勝於木麥而若其救荒之需別無彼此依狀請施行尤甚之次邑勿定配所事他道之偏苦亦不可不念只令尤甚邑勿定配所推奴懲債防禁事依施允之敎以代播處蠲稅混用四道之例者可謂大是不審而劃下二百結旣入於蠲稅條云則豐歲猶給三百餘結事目外加給三百結
정조 22년 · 강
命關北災實分等及甲山三水兩邑新還代捧事北靑皮唐還作唐米姑停事明川以南進俸吏停止事竝依狀請施行
정조 22년 · 목
備邊司啓言卽見咸鏡監司李集斗災實分等狀啓則德源等十七邑置之稍實安邊等八邑置之之次尤甚名色不爲擧論後錄數條請令廟堂稟旨分付矣其一甲山三水新還準折米許令代捧事也其一推奴懲債限明秋防禁事也其一北靑皮唐元數中限十分一還作唐米事姑許停止事也其一舊還多在於甲山三水等邑而該邑旣被水災又値失稔特許停捧事也其一明川以南進俸吏始許停止事也分等依狀請施行甲山三水新還準折代捧事不爲分數雖似蕩然本邑事情與他有異必以土宜中精實穀準折準捧之意分付推奴懲債防禁事依施北靑皮唐中十分一還作唐米姑停事亦爲依施而皮唐與唐米相去不甚相遠此邑唐還若不減數則歉歲還民必致顚然自明年雖是二十分之一以他皮穀準折換作至於減半而止則民不至困䨀可有恃使之徐探物情論理報來以爲稟處之地舊還纔已稟旨停退別無可論明川以南進俸吏姑停事依近例停止之意請分付允之
정조 22년 · 강
命捕廳下送捕校於西北殘鎭廉察襦衣不善頒給之弊
정조 22년 · 목
備邊司以關西先運襦衣紙衣監封下送啓敎以年年提飭雖似屑越稍久則易弛差弛則必也弊復多端更以此意嚴飭西北道帥臣亦令左右捕廳別定伶俐捕校下送於西北殘鎭若有一卒一民之不得如式得着則當該鎭將姓名知來後令道臣拿致嚴刑後付之帥臣回示警衆卽其地方充定戍卒狀聞事分付捕廳及道帥臣
정조 22년 · 강
兵曹以武臣朔試射時未滿四中及無分人棍汰啓
정조 22년 · 목
該曹啓言堂下武臣朔試射時武兼李寬福未滿四矣決棍十度訓鍊奉事李再周無分汰去主簿李箕明柳葉箭一中騎篘二中騎蒭例有倍畵之規不爲決棍
정조 22년 · 강
遣承旨奉審養正齋先朝御筆懸校命前縣監金思䄷甄後調用
정조 22년 · 목
敎曰今日卽先朝駕臨養正齋以伸聖慕之日也右副承旨奉審御筆懸板以來是齋是聖后誕生之所所重自別凡有修葺度支擧行曾亦有受敎近來亦果如此否問于主家回奏昨日煩稟不過微眚其兄以主家外孫堂后出入亦有特恩前承旨李翼晉處分適在此時分揀慶恩家冠冕近反不及達城家前縣監金思䄷令該曹口傳作窠甄復調用
정조 22년 · 강
遞工曹判書李祖源以鄭昌順代之前望也
정조 22년 · 목
敎曰今日宮都城摘奸三司當爲備員進去而工曹判堂將爲赴燕之老人本職許遞其代前望單子入之待下批牌招使之眼同擧行
정조 22년 · 강
遞承旨金翰東柳相祚以柳焵李海愚代之竝前望也尋遞焵
정조 22년 · 목
翰東相祚在外也○焵以前任慶州府尹萬在罷職不敍中政院啓稟敎以敍用又以焵方在解由未出中啓稟命許遞
정조 22년 · 강
命前承旨李翼晉遞差分揀
정조 22년 · 목
敎曰今聞承宣言承宣之兄雖爲趙氏外孫承宣則不然云前下傳敎中其句語抹去本事不過微事前承旨李翼晉遞差仍爲分揀
정조 22년 · 강
仍任始興縣令尹守翼
정조 22년 · 목
敎曰此時此邑難付生手宗簿寺正尹守翼始興縣令仍任除朝辭赴任
정조 22년 · 강
命工曹判書鄭昌順違牌勿爲呼望
정조 22년 · 목
昌順再違召敎以旣有下敎於向筵則豈可若是違牌乎更爲牌招違牌勿爲呼望○政院以昌順來詣闕外屢度催促終不承膺請推敎以待開門更爲牌招
정조 22년 · 강
命畿內尤甚邑還穀量宜代捧民人救急之類嚴飭邑宰抄出亦爲量宜停退
정조 22년 · 목
敎曰聞卿筵奏道內尤甚爲三邑而民勢難以本色催科云且與湖西接壤而其所蠲恤彼而優渥此而悠汎渠輩豈無向隅之嘆乎卿其分數量宜代捧三邑民人之最尤甚來春不可不救急之類嚴飭邑宰抄出亦爲量宜停退至於代捧則雖之次邑亦可闊狹此意知悉三邑守令之抄戶勤慢來月分遣史官三人當考其精濫之如何卿其一體知悉事下諭于畿伯
정조 22년 · 강
命水原府加請災結及整理穀分數代捧竝依狀請施行
정조 22년 · 목
備局啓言卽見水原留守徐有隣災實分等狀啓則以爲本府今年未移爲四百八十四結十五負晚移之不能當種稅者爲四百八十三結二負代播蠲稅田爲八結五負畓爲十四結四十二負合今災爲九百八十九結六十四負較量地部劃下災二百結不足爲七百八十九結六十四負特許加劃整理穀捧糴時一切以本色責納其勢誠難分數代穀在所不已今以一府四十八面區別三等則尤甚爲四十面之次爲十七面稍實爲十七面尤甚面限三分一之次面限四分一稍實面限五分一特許相當穀準折代捧待明秋還作本色若其三等面內尤甚里戶細加區別次第遞減計料推奴徵債限明秋防塞亦合事宜竝請令廟堂稟旨分付矣今此加請之災揆諸元總雖似稍過參以傳聞不至太濫且念寧失之義尤當倍軫於本府特爲依所請加劃整理穀代捧有難輕議而似此田豐畓歉之歲闊狹準捧恐合便宜其所分數與里戶遞減之論亦似稱停竝與推奴徵債防塞事請依施允之
정조 22년 · 강
命湖西災實分等及新還分數代捧事尤甚之次邑勿定配所事竝依狀請施行尤甚邑編配令該府該曹別單書入
정조 22년 · 목
備局啓言卽見忠淸監司李泰永災實分等狀啓則洪州等十九邑一鎭置之尤甚忠州等三十三邑置之之次淸風等十二邑置之稍實仍以爲面分等稍待邑報修成册上送備邊司計料而分里抄戶則一依開錄終涉煩瑣此則只行於營邑俾作憑考之資目前俵災來後議賑更爲爛商續卽登聞計料仰請諸條之關係民情者已承處分故只以節目間擧行條件開坐于後竝請令廟堂稟旨分付矣其一新還之量宜代捧已有成命尤甚邑尤甚之次面里之次邑尤甚面里限折半尤甚邑稍實面里之次邑之次面里稍實邑尤甚面里限三分一之次邑稍實面里稍實邑之次稍實面里限四分一代捧待明秋還作本色事也其一尤甚之次邑限明秋勿定配所尤甚邑時在編配數多處參量移配於道內數少邑後區別狀聞事也分等依狀請施行新還代捧分數事前此量宜之命旣出委畀之聖念今不必自廟堂遙制於分數之間亦爲依施至於狀辭中抄戶一節似當行之於停退條而分里難於分面分戶難於分里萬一饒戶夤緣而倖占窮民齟齬而見漏則彼此相形休戚分辦隨處審愼無致僨誤之意另加嚴飭尤甚之次邑限明秋勿定配所事一體依施尤甚邑編配數多處移配道內數少邑事事甚使順在前他道亦有已例使之依此擧行後區別狀聞允之敎以尤甚邑編配之送于道內他邑反有移疾之歎令該府該曹別單書入以爲別般區處之地
정조 22년 · 강
推刑曹判書朴宗甲
정조 22년 · 목
敎曰擧行駭然該堂推考聽傳敎郞官拿處
정조 22년 · 강
判下湖西尤甚邑定配罪人別單
정조 22년 · 목
義禁府別單禮山鄭文在今旣限滿放送牙山黃道源放逐本鄕待限滿放送韓山宋時淵法已施矣放送仍敎曰依判下卽爲分付道臣○刑曹別單洪州孫福哲輕罪放公州李江千限幾滿放淸州吳得海移送原籍官充軍限滿後狀聞韓山金銀定限幾滿放舒川宋三福金大順稍實西北移配林川郭成奉瑞山金德令限幾滿放泰安方七突與首犯有異放金弘哲金文成石命喆限幾滿放金泰得輕罪放金快得限幾滿放兪聖得限已滿放金順門限幾滿放金同伊移配畿邑金利龍稍實西北移配恩津韓道贊金昌億移配海西定山朴險尙移配畿沿
정조 22년 · 강
命京畿都試居首入直赴殿試
정조 22년 · 목
兵曹啓言觀北京畿監司李在學啓本則本道選武軍官都試時閑良張得種居首金處源之次云矣居首張得種似當依法典直赴殿試之次金處源亦當直赴會試而係干恩典請上裁從之
정조 22년 · 강
命湖西訓局保米停退外當納條代捧依兩營保例爲之
정조 22년 · 목
忠淸監司李泰永以訓局砲保停退外餘數當納條依備邊司關以本色收捧啓敎以砲保條純是木綿故廟堂行會中餘數以本色使之收捧而近來訓局軍餉色所捧保米非砲保也此不過後出之名色事面與砲保木自異則米條之代捧當與兩營同道伯與卿等果依此擧行乎
정조 22년 · 강
諸承旨持公事入侍于誠正閣召見有司堂上李書九
정조 22년 · 강
左議政李秉模陳箚乞寢錫馬之典仍請館錄退行賜批
정조 22년 · 목
箚略曰臣獲叨陪享之列本非可紀之勞而莫重賞典忽下於意念之外且感且悚靡所容措臣以無似久忝匪據雖幸僚席之纔卜方懼座次之隨升方在會圏之席不得已卽日肅命而如新受任踧踖靡際此際恩賞尤增兢惕乞寢錫馬之命以重賞典臣具箚待朝之際堂錄有命義當卽爲擧行而第念首相未出端揆在外以臣聾瞽獨當新進登瀛之選揆以國體誠極苟簡玆不得不冒昧附陳特命退行批以桓廟誕降八回甲乙卯攝享于定陵德廟誕降五回甲戊午親享于敬陵寶甲之重回於吾親見微誠次第粗伸且愴且喜歷日靡弛上駟之班式循常典卿須安心領受堂錄有命卽爲會圈無致侵夜俾除酬應仍敎曰此批答遣史官傳諭
정조 22년 · 강
護軍南公轍疏辭新資賜例批
정조 22년 · 강
工曹判書李祖源陳疏乞於出疆之前往省先壠賜批許之
정조 22년 · 강
知敦寧李秉鼎疏陳自靖之義仍卞李敬一疏語失實賜批
정조 22년 · 목
疏略曰臣以滓釁僇廢之賤荷陶甄湔拂之恩半歲之間五辱除命又有敦府恩旨無狀賤臣何以得此臣之逖違軒陛月已十易疏雖甘於縮蟄誠倍切於耿結豈不願一入修門退塡溝壑而第念莫嚴者淸朝之廉防莫重者士夫之名檢從前銓官之憯被誣辱者指不勝屈而相臣之橫擔把持必欲甘心者古有是否始則尙置臣於虛實之莫卞終焉直驅臣於辜犯之無疑看作奇貨便成一案縱荷聖明昭燭恩敎諄複而靜言思惟罔非自取當初之不怵禍福臣之罪也中間之不受誘脅亦臣之罪也臣心雖曰無愧臣身決知無幸早晚擠穽臣固自料旣令人怒又何尤人臣不善謀身遭罹奇怪僇辱層加名行已衊誠無面自齒衿紳顧何心復玷班聯到今息補之圖惟有一退字而已守在咫尺矢以方寸官職去就更何暇論且臣於吏曹參判李敬一之疏竊有所怪駭者其疏有曰乘機下石噫伊日事尙忍言哉擧朝奔遑小大痛泣之時尙可謂之可乘之機耶其疏又以臣疏中猥蒙淵衷之開納謂之以不勝駭惑仍以變幻粧撰等語恣意反詈有若臣指無謂有告君不實者然噫何其無忌憚之至此臣之其日所奏不過曰從前合啓雖作謄傳之故紙而一脈鈇鋮猶寓這裏今則此箇義理更無維持之處雖以今日諫長言之此何等時也而廿四次對無端坐違今日賓筵待牌始入者已極可駭出付三司旣奉聖敎則沬血破首臣分當然大臣諸臣莫不流涕力爭而爲臺臣者伈泄退伏終不進前臣竊痛之云云聖敎若曰卿於此義理曾有太激過中之病今日之奏約而盡可謂得體兩司事誠駭然矣兩司始進前仍降遞差之命臣疏所謂猥蒙淵衷之開納者此也今雖歲月稍久義理漸晦而彼乃旣謂之駭惑又敢曰變幻漫漶疑亂自欺欺天者其爲計多見其欲巧反拙臣雖疲劣豈與之呶呶索言而臣之所悼歎者有之緣臣身名之狼狽竝與臣所秉之大義必欲毀壞抹摋而後已於是乎臣之罪尤無以自贖矣乞賜嚴勘以昭法紀批以不須更提卿其勿辭行公
정조 22년 · 강
遞承旨李益運以李翼晋代之前望也
정조 22년 · 강
中批任長源爲順川郡守
정조 22년 · 목
長源再違召敎以矯俗弊示弦韋之意雖已特除官至下大夫者廉防不可使其放倒銀臺淸貫亦異漫司宜令一伸順川郡守除授當日辭朝時任郡守遞付京職
정조 22년 · 강
命左議政西原府院君襄節公韓確南陽府夫人洪氏墓致祭初六日爲之領議政上黨府院君忠成公韓明澮黃驪府夫人閔氏墓致祭十五日爲之右議政淸川府院君襄惠公韓伯倫西河府夫人任氏墓致祭初四日爲之
정조 22년 · 목
敎曰皇明光祿少卿本朝靖難佐翼功臣議政府左議政西原府院君襄節公韓確南陽府夫人洪氏墓致祭初六日爲之承旨則左承旨進去靖難佐翼翊戴佐理功臣議政府領議政四道都體察使上黨府院君忠成公韓明澮黃驪府夫人閔氏墓致祭十五日爲之承旨則右承進去去翊戴佐理功臣議政府右議政淸川府院君襄惠公韓伯倫西河府夫人任氏墓致祭初四日爲之承旨則右副承旨進去
정조 22년 · 강
命月山大君孝文公墓仁城大君孝昭公墓致祭初八日爲之齊安大君靈孝公墓致祭初六日爲之
정조 22년 · 목
敎曰月山大君孝文公風月亭先生墓致祭初八日爲之承旨則左副承旨進去仁城大君孝昭公墓致祭亦於初八日爲之承旨則左副承旨兼進齊安大君靈孝公墓致祭初六日爲之承旨則左承旨兼進
정조 22년 · 강
命唐陽尉洪常墓致祭初六日爲之豊川尉任光載顯肅公主墓初十日遣內侍致祭
정조 22년 · 목
敎曰唐陽尉昭夷公洪常墓致祭初六日爲之該牧使曾經承宣使之受香豐川尉任光載顯肅公主墓致祭初十日遣內侍爲之
정조 22년 · 강
大提學洪良浩陳疏乞遞賜批
정조 22년 · 목
疏略曰擧人自代職事已了從今以往庶可退尋初服永作閒蹤矣乃於夢想之外恩點遽下於賤名臣誠惝怳恧蹙悸不自定且念是職曾經復授者前後非一而多因儲望乏人事會急據必付熟手而責成顧今館閣之中才彦林立而如臣望實素淺齒髮盡銷不堪爲淸朝之用況堂錄有命卽當擧行而此乃有國之大政人物之峻選以臣疏短之性素蔑鑑識昏耗之精無望甄別將何以允愜群情仰稱明旨耶屢違召命深增死罪乞命鐫臣三館之任移授一代之望以幸國事批以所辭過矣卽爲會圈
정조 22년 · 목
良浩違召敎以卽是宿趼且當圈事如是逡巡處義太過況於辭疏承批之後又復違牌殊無依據行大提學洪良浩爲先從重推考更卽牌招斯速擧行
정조 22년 · 강
補李秉鼎永宗僉使
정조 22년 · 목
秉鼎違召捧傳旨敎以若此而何時可以出場乎永宗僉使除授當日辭朝時任僉使遞付京職
정조 22년 · 강
命故領敦寧金履素議諡旬前爲之仍飭其家撰狀斯速爲之
정조 22년 · 목
敎曰故領敦寧家宣諡旣令葬前爲之撰狀催促期於旬前議諡大臣逝後心焉不忘卽欲宣諡今聞主家尙未受狀云何其稽甚其爲駭然者重臣也隱卒之敎他人猶且爲之榮感則其家官尊祿厚卽重臣而撰狀不是難事如彼玩愒致有更煩飭敎豈成說乎此意使主家及重臣知之
정조 22년 · 강
行堂錄會圈左議政李秉模大提學洪良浩右參贊李致中吏曹判書金文淳參判李敬一正郞李東宇
정조 22년 · 목
四點閔師宣鄭晚錫韓興裕張至冕李鼎秉趙得永李垿洪樂安洪受浩呂駿永朴宗京金履載金熙華申絢曺錫中趙萬元李勉昇洪致榮金熙周金履永閔命爀尹命烈
정조 22년 · 강
遞差應敎韓用鐸副校理曺允遂修撰尹益烈遞校理金近淳
정조 22년 · 목
敎曰昨日問安班在家不參之諸玉堂先遞差後禁推時在監印所者許遞
정조 22년 · 강
召見順川郡守任長源于誠正閣
정조 22년 · 강
以李潤慶爲總戎中軍
정조 22년 · 강
命碧潼郡守之代今日政差出當日辭朝
정조 22년 · 목
平安監司閔鍾顯以碧潼郡守李義彬遭故馳啓敎以今日政差出待下批當日辭朝
정조 22년 · 강
命承旨任長源移授肅川府使更卽辭朝前下傳敎勿施
정조 22년 · 목
敎曰考閱備局便覽順川倅以丙辰七月政除拜懸註有外補於其窠今聞今夏大政差代云然則數遞宜念承旨任長源以肅川府使除授更卽辭朝時任府使遞付京職前下傳敎勿施
정조 22년 · 강
命廟堂行會三南道臣尤甚處多數代捧其餘等分事曉諭民間
정조 22년 · 목
敎曰須使其心先緩然後其力可以稍紓還穀代捧雖是歉歲應行之事至於今年畓稻田粟之荒熟判異庶可領略於三南狀本旣知之不可緩三南代捧一款問于大臣亦以爲好卽令廟堂行會三道道臣尤甚處多數代捧其餘等分曉諭民間俾各恃此緩心紓力
정조 22년 · 강
遞副提學徐龍輔校理洪樂游副校理朴吉源修撰徐有聞副修撰尹行直韓致應
정조 22년 · 목
敎曰呈告玉堂及未肅拜人許遞今日政差出待下批牌招察任
정조 22년 · 강
重推京畿監司李在學拿處高陽郡守徐有沂尋命有沂分揀
정조 22년 · 목
政院啓言西原府院君韓確墳墓所在處自畿營知入事命下矣國舅衣履之藏在於廣州斗尾江上則該道誤以墓在高陽成命之下所當審愼而有此錯誤事甚未安該道臣從重推考該守令所當重勘而請推外無可施罰何以爲之允之敎以該倅拿處○義禁府以有沂依例拿來啓敎以分揀
정조 22년 · 목
以蔡弘遠爲承旨洪樂淵爲司諫南公轍爲右尹洪彦燮爲掌令趙得永爲校理金履永爲副校理曺錫中爲修撰趙雲履爲碧潼郡守尋遞
정조 22년 · 목
以洪樂安爲校理張至冕爲修撰申絢呂駿永爲副修撰尹守默爲碧潼郡守姜世綸爲正言李聖圭爲知敦寧韓城鎭爲假監役城鎭初仕也尹行直爲高陽郡守
정조 22년 · 강
中批具得魯爲副校理
정조 22년 · 목
敎曰常念乃祖之宮筵眷待且以文任之孫見漏於瀛選得無遺珠之歎乎觀於抄啓講製合置顧問之列副司果具得魯副校理除授牌招入直
정조 22년 · 강
持平朴孝成疏陳父病乞遞臺職賜例批
정조 22년 · 강
遞差承旨鄭東觀重推在院諸承旨
정조 22년 · 목
上言誤爲啓下也傳敎見上
정조 22년 · 강
以李海愚爲承旨前望也
정조 22년 · 강
五經百篇成頒賜中外監印諸臣以下施賞有差
정조 22년 · 목
敎曰御定五經百篇西庫三十件華城行宮三件內閣玉堂春坊各二件外奎章閣外閣五處史庫成均館道東書院灆溪書院筆巖書院道峯書院陶山書院玉山書院紹賢書院坡山書院遯巖書院華陽書院興巖書院潘溪書院義巖書院德川書院東洛書院各藏一件時原任閣臣監印諸臣文衡師傅諭善僚屬各一件賜給鑄字所御定五經百篇印役時監印閣臣檢校直提學李晩秀原任直閣金祖淳各胡椒三升內下看役監官柳明杓米一石書吏劉相祐朴允默各帽子二立使令金尙郁等二名房直再乭軍士銀孫等二名各帽子一立唱準金鎭漢等十人各木一疋帽子一立補字官鄭完喆印出匠崔福漢等六名私印出匠鄭致福等四名册匠金仁大等十二名各木一疋米三斗使喚軍福伊等二名各米二斗以上竝內下
정조 22년 · 강
命海西都試居首人直赴殿試沒技人邊將除授
정조 22년 · 목
兵曹啓言觀此黃海兵使李格啓本則本營屬都試時別武士閑良朴景厦居首梁信濟之次徐學宗沒技居首朴景厦沒技徐學宗似當直赴殿試之次梁信濟亦當邊將除授而係千恩典請上裁從之
정조 22년 · 강
召見藥院提調金載瓚副提調韓晚裕及備局有司堂上李書九于重熙堂
정조 22년 · 목
諭善尹得孚入見如儀僚屬朴知源檢校直提學李晚秀隨入講說見講學廳日記
정조 22년 · 강
推工曹判書鄭昌順
정조 22년 · 목
敎曰不呈肅單豈可入侍乎兼工曹判書鄭昌順推考肅拜後使之詣閤
정조 22년 · 강
命仁城大君墓祭祭品祭儀祭日詳問別單仍令檢察釐正具意見草記
정조 22년 · 목
禮曹啓言因內需司所報仁城大君墓寒食祭祭物器數磨鍊別單以入敎以壽進宮所在宮內祀版及山所祭品祭儀祭日一竝詳問別單而禮曹無不檢祭則獨不知該宮之擧行殊非宮府一體之義卿其取考後可以釐正者具意見草記
정조 22년 · 강
命御營廳習陣後日次爲之
정조 22년 · 목
因該廳習陣單子敎以卿已差祭習陣後日次爲之
정조 22년 · 강
命御營大將李漢豐差祭出去時所授命召仍佩往來都提調總察
정조 22년 · 목
政院以漢城左尹李漢豐厲祭獻官今方受香出去矣所授御營大將命召來請還納將兵之任不可無一刻總察之人何以爲之啓稟敎以仍佩往來都提調總察從事官發牌聽傳敎
정조 22년 · 강
推右邊捕盜大將趙心泰
정조 22년 · 목
因該廳民家燒燼時禁盜單子敎以前此嚴飭何如而該廳禁盜之單與該部轉報之府單同時來呈其遲滯可知卿則推考
정조 22년 · 강
有政吏曹判書金文淳參判李敬一進
정조 22년 · 목
以洪仁浩爲江原監司
정조 22년 · 강
罷吏曹參議任希存
정조 22년 · 강
遞右尹鄭大容知義禁具㢞
정조 22년 · 목
因漢城府坐不坐單子敎以在外右尹及判尹兼帶金吾之任許遞與刑曹參判未差之代今日政差出待下批牌招察任
정조 22년 · 목
以南公轍爲刑曹參判蔡弘遠爲吏曹參議申大顯爲右尹李聖圭爲知義禁姜彝正爲同義禁
정조 22년 · 강
遞刑曹參判南公轍以沈晉賢代之前望也
정조 22년 · 목
公轍違召敎以今聞承宣言有身病云許遞前望單子入之待下批牌招察任
정조 22년 · 강
命畿內災實分等及加劃災結依狀請施行尤甚邑還穀三分一停退事舊還仍爲代捧事移轉穀捧留本邑事禁御兩營江都米太以錢代捧事本道受來江都米耗條以錢代納事推奴徵債防塞事竝依施還餉米租尤甚邑三分一之次邑與稍實邑尤甚面里四分一代捧總廳軍官壯抄牙兵身米尤甚邑純錢之次邑折半稍實邑三分一代錢長湍等四邑大同米以小米代捧事置之
정조 22년 · 목
備局啓言卽見京畿監司李在學災實分等狀啓則安城等三邑置之尤甚驪州等二十邑置之之次楊州等十二邑鎭置之稍實仍以爲尤甚邑之尤甚戶謹依有旨辭意嚴飭該倅各別精抄接濟之道營邑相議着意擧行計料而今年災總代播蠲稅爲三百二十五結二負四束各樣今災及流來舊頉爲四千八百八十九結七十二負六束合爲五千二百十四結七十五負地部所劃一千六百結外不足災三千六百十四結七十五負特許加劃後錄諸條竝請令廟堂稟處矣其一尤甚邑之最尤甚民戶待其抄報當年還穀當納條中限三分一停退事也其一還穀分數代捧已有成命新還餉米租當捧條中尤甚邑限折半之次邑限三分一以相當田穀準折代捧至於稍實邑代捧旣無朝令而若其畓穀被災則一也稍實邑尤甚面里亦令四分一代捧幷待明秋還作本色事也其一各邑舊還之昨年代捧者當此畓歉之歲實有難捧之患一依昨年所捧穀名仍爲代捧待明秋還作本色事也其一大興臨津長山移轉穀捧留本色而其中在於長湍坡州者隨其遠近各從民願或捧留或輸納耗條則竝令如前輸納本所事也其一總戎廳守堞軍官壯抄牙兵等身米每斗四錢代錢收納此外各軍門各衙門自前納米者一體施行事也其一禁御兩營江都留餉米太以錢代捧而米每石五兩太每石二兩折定收納事也其一本道受來江都米耗條以錢代納而每石五兩一體折定以納事也其一長湍豐德坡州交河等邑田大同大米以小米代捧事也其一推奴徵債限明秋防塞事也分等依狀請施行災結之過於五千稍違所料而其在重畿輔之意不可以若千結靳持事目災外三千六百十四結七十五負依所請加劃如是之後則非但全不掛鎌處僅或成實而不足於種稅處亦可均俵少無不足之慮如有一夫不獲責必有歸以此嚴飭尤甚邑最尤甚戶還穀當納條中三分一停退事昨日下諭旣付道臣依所請施行還餉米租當捧條中尤甚邑折半之次邑三分一稍實邑尤甚面里四分一代捧事不分面里則全一邑折半三分一似爲來歲之弊尤甚邑三分一之次邑四分一狀辭中稍實邑則只擧其尤甚面里一體以四分一代捧昨年舊還仍爲代捧事勢固然矣依施大興臨津長山移轉穀捧留本邑事軍餉與他自別已例不必每循而遠輸之際所費必倍亦爲依施長坡附近之地使之從民願或捧留或輸納而耗條竝令輸納於本所總廳守堞軍官壯抄牙兵等身米及各軍門衙門自前納米者一體代錢事雖有已例軍門衙門之竝請亦罕其例尤甚邑依所請純錢之次邑折半稍實邑三分一代錢禁御兩營江都留餉米太以錢代捧事及本道受來江都米耗條以錢代納事畿甸之中江都最稔以錢代納彼此俱便一體依施長湍等四邑田大同大米以小米代捧事該邑俱非尤甚有難輒施置之推奴徵債防塞事依施之意請分代允之
정조 22년 · 강
諸承旨持公事入侍于誠正閣召見永宗僉使李秉鼎
정조 22년 · 강
遞宗廟提調沈煥之
정조 22년 · 목
政院以明日宗廟修改時提調當爲進參而都提調洪樂性身病提調沈煥之在外何以爲之啓稟敎以在外提擧許遞令該曹口傳差出
정조 22년 · 강
遞永宗僉使李秉鼎
정조 22년 · 목
敎曰聞其親年雖過七旬筋力則康旺而近日適有病難以離捨云不可强令下往見職出肅亦足爲節拍永宗僉使李秉鼎許遞使之將護其代令該曹口傳差出待下批當日辭朝
정조 22년 · 강
命吏曹判書金文淳姑施問備
정조 22년 · 목
敎曰近來吏判政注何其太容易百人雖如此意謂此吏判其所畏愼寧過無不及雖以今日提擧望言之屢勤筵敎無異定式雖非下敎豈可以未經吏判與資級尙淺之人擬入乎此吏判之如此於帳殿下敎之後紀綱尤可知不可以望筒之勿施置而不論至於字牧之不擇猶屬第二件吏曹判書金文淳姑弛問備
정조 22년 · 강
以洪良浩爲宗廟提調李近胄爲永宗僉使口傳也
정조 22년 · 강
命淸川府院君韓伯倫西河府夫人任氏墓致祭道伯受香
정조 22년 · 목
政院以淸川府院君韓伯倫西河府夫人任氏墓初四日致祭前同副承旨鄭東觀當爲受香而昨已遞差何承旨進去啓稟敎以道伯今方發巡明日當到本郡云使之受香
정조 22년 · 강
江華留守申光履疏陳病狀乞遞居留之任賜批許之
정조 22년 · 목
批以念卿衰病本職許遞
정조 22년 · 강
命遺棄兒收恤之方分付京兆無敢放忽三南畿甸亦爲嚴飭
정조 22년 · 목
賑恤廳以西部太平館契任掌金守山本洞路傍得二歲遺棄女兒何里居朴召史欲爲收養貧不自食願爲受料故依節目給料使之乳養啓敎以近來各部報來有名無實此後嚴飭霜信不遠艱食必甚況收恤之方尤當著念分付京兆無敢放忽三南畿甸亦爲嚴飭
정조 22년 · 목
義禁府啓言前應敎韓用鐸原情以爲渠柢迎還歸之後關格猝發翌日候班不得進參云前副校理曺允遂原情以爲渠柢迎還歸之夜適値家內犯染之故候班不敢隨參云前修撰尹益烈原情以爲渠留陣罷歸後猝得暴泄翌日候班不能趨參云韓用鐸等竝推考罪杖八十收贖奪告身三等私罪施行允之敎以竝功減一等
정조 22년 · 강
命酗酒人白弘德出付攸司照法重繩次知中官拿處罷兵曹參知李普天職
정조 22년 · 목
兵曹啓言依下敎酗酒人別司甕白弘德捉來棍問則所供以爲果爲飮酒肆然喧聒自犯罔赦云莫重淸禁之地有此悖妄之擧事極驚駭白弘德爲先拘囚待開門出付攸司照法重繩常時不能檢飭之次知中官亦令該府拿問處之允之敎以宣傳官之擧職者在直不爲致察爲先罷職近來兵曹堂上喧禁閽禁看作不緊之事判堂亦不提飭寧不駭然之甚此後騎省之不勤職事者當以紀律從事以爲懲一之道俾各知此莫犯
정조 22년 · 강
以柳師模爲兵曹參知前望也
정조 22년 · 강
命再明日次對進定於明日
정조 22년 · 목
具翼善冠袞龍袍乘輿出水淸門入逌瞻門至宮門外降輿就版位行禮如儀陞詣宮內奉審還入齋室
정조 22년 · 강
命湖西各驛吏卒形止案雜費未捧處及漁鹽船點檢改案雜費一竝退限
정조 22년 · 목
左議政李秉模啓言卽見忠淸監司李泰永報本司辭緣則以爲各驛吏卒形止案雜費之已捧處依戶籍例卽令磨勘未捧處以明年秋退限漁鹽船點檢改案則例是秋後擧行者雜費諸條姑無所捧一竝退限爲辭矣此是昨年退限者而今又仍停之請也該道被災比他最甚凡係紓力之事竝被曲循之恩請依所請施行從之
정조 22년 · 강
命湖西各軍門各衙門屯穀計石仍留以定式價出給事依道臣狀請施行
정조 22년 · 목
左議政李秉模啓言卽見忠淸監司李泰永報本司辭緣則以爲道內所在各軍門各衙門屯穀待其收穫計石仍留以定式價出給使之上納事捧甘各衙門爲辭矣價則依數出給穀則計石仍留其在京司別無所損請待其定實數報來依所請分付於各該軍門衙門從之
정조 22년 · 강
命厚州鎭新設把守三處紙衣磨鍊下送
정조 22년 · 목
左議政李秉模啓言卽見咸鏡監司李集斗報本司辭緣則以爲道內把守新設處紙衣口力給自是前例厚州鎭把守三處今已新設今秋紙衣依例加數磨鍊上下而將卒額數旣與他鎭堡相同依他鎭把守例今年二領明年一領當從額數逐年分給以此計之則三把守今年當給爲六領明年當給爲三領依此數輪年下送云矣該鎭把守今已新設則紙衣之加請磨鍊自有他例之可據一依所報之數輪年下送之意請分付從之
정조 22년 · 강
命果川等五邑軍丁一切劃付壯勇外營其中訓局砲保餉保及殘司若而處令外使往復訓局及各該司從便給代
정조 22년 · 목
壯勇大將趙心泰啓言華城府陞爲外營之後設施之規團束之重與內營互爲表裏呼吸相須則其爲控護藩蔽不啻緊且要矣但軍制尙未就緖司哨終無定規故今春園幸時自廟當議定屬邑俾得以管轄而間因外使之久未登筵仰稟定奪稽至于玆矣大抵果川始興龍仁安山振威五邑竝屬之外營則不必借其名矣五邑所在軍丁無論京各營京各司一切劃付然後節制有方號令專一可備有用之軍而況今簽丁方張其所劃屬尤不容少緩以此出擧條知委外營以爲趁卽擧行之地而五邑所在軍丁中如訓局砲保餉保所重自別且殘司若而處亦屬軫念此則使外使往復訓局及各該司約綽所捧從便給代恐合事宜矣從之
정조 22년 · 강
命關西遠射人价川別武士李起良等自該營施賞
정조 22년 · 목
兵曹判書李時秀啓言平安兵使李儒敬狀啓以爲兵營四等都試時价川別武士李起良肅川別武士車正範寧邊別武士吳漢範鐵箭俱越百五十步後錄馳啓矣雖非超等遠射旣已登聞請自該營施賞之意分付從之
정조 22년 · 강
召見高陽郡守尹行直于齋室
정조 22년 · 목
出齋室門外乘輿出逌瞻門入弘化門永淸門還內
정조 22년 · 강
命該廳優給守僕洪五蕃恤典其族屬隨闕充差
정조 22년 · 목
成均館啓言守僕洪五蕃之代就曾經事知守僕中另加試才備三望別單書入敎以洪五蕃卽知名之人又是入學時守僕也分付該廳優給恤典如有族屬隨闕充差
정조 22년 · 강
命左通禮尹序東右通禮尹羽烈拿處
정조 22년 · 강
命吏曹判書金文淳緘辭重推尋命以推考改書出長水縣監之代口傳差出
정조 22년 · 목
敎以旣非特敎而以兼史差假通禮之當該吏曹堂上緘辭從重推考○全羅監司李得臣以長水縣監李在翼身病罷黜馳啓敎以令該曹口傳差出待下批當日辭朝給馬下送又敎曰傳旨姑未承受口傳不可遲滯吏判緘辭以推考改書出更捧傳旨使之卽爲擬入
정조 22년 · 강
以李永瑗爲長水縣監口傳也
정조 22년 · 강
副校理具得魯陳疏辭職賜例批
정조 22년 · 목
疏略曰臣數年以來門戶零替形影孤子惟與臣父相依粗修家庭之職至於榮途進取何嘗念到伏況瀛館之職最稱淸峻錄圈之法至爲嚴重自古掄選必付公論藉使臣之才學眞箇可堪墨勅斜封初非聖世之美事名器僥濫亦爲識者之所憂況臣穉年寡學尋行數墨尙不逮人顧殿下何取於臣而乃有此誤恩耶伏乞亟收臣職名
정조 22년 · 강
兵曹參知柳師模陳疏辭職賜例批
정조 22년 · 목
疏略曰嶺邑除命忽下於騎省待罪之日控免無路黽勉冒赴物情不愜固所自料果然人言峻發於論思之地噫雄府名窠匪其人莫宜居之誠至論也其曰不擇之尤資歷之淺望實之乏亦實際語也至於玷汚名器四字言之者固不斟量臣受人侮辱大矣尙何可抗顏周行不識羞恥事乎今玆騎省除旨縱荷聖明之不棄在臣廉防不敢諉以宿硏冒沒承當伏乞亟遞臣職
정조 22년 · 강
遞都承旨李晩秀
정조 22년 · 강
命平安兵營南兵營黃海兵營都試入格人依法典賜第及初試
정조 22년 · 목
兵曹啓言平安兵營別武士四等都試時居首閑良李應白沒技閑良金命元林裕榮似當依法典直赴殿試而係干恩典請上裁敎以依回啓施行又啓言南兵營親騎衛四等都試時居首閑良金振玉李宗彩沒技閑艮李達憙李寅權韓昌彬李道成姜宅齊金一劍金必恒文明奎文重寬張五翔似當依法典直赴殿試而係干恩典請上裁敎以依回啓施行又啓言黃海兵營武學四等都試時居首武學李英寬似當依法典直赴殿試之次武學韓景春亦當直赴會試而係干恩典請上裁敎以依回啓施行
정조 22년 · 목
諭善尹得孚入見如儀僚屬李魯春原任直閣南公轍隨入講說見講學廳日記
정조 22년 · 강
遞承旨李肇源以南公轍代之前望也
정조 22년 · 목
肇源奉命在外也仍命右尹之代令該曹口傳差出
정조 22년 · 강
以閔台爀爲右尹口傳也
정조 22년 · 목
公轍以實病難以行公也
정조 22년 · 목
弘文館請副修撰申絢呂駿永牌招允之敎以副修撰申絢承命校正册子本職許遞
정조 22년 · 강
命定配罪人羅應素待明年放送
정조 22년 · 목
刑曹啓言考驗帳籍則羅應素之父必觀今年七十九而文案則年久閪失私掘閔哥六十年墳山至於露棺之境則依法典竄配豈有稱冤之端乎且必觀之子兄弟三人則欺罔天聽尤極痛駭應素流配請置之敎以私掘露棺卽減死罪一等之律不可輕宥諸子歸養亦親年八十者應爲之法典則待明年恰滿特爲放送
정조 22년 · 강
命別司饔白弘德定配收贖放送
정조 22년 · 목
刑曹以別司饔白弘德杖六十遂安郡定配啓敎以定配亦屑越收贖放送
정조 22년 · 강
命宣傳官金魯甲令該廳罰番十日
정조 22년 · 목
宣傳官金魯甲書啓以爲臣敬奉聖敎馳往北壇看審則墻砌數處所築石子間多脫落莎草不甚茂盛以地本卑濕間多生水之致云敎以此亦摘奸乎令該廳罰番十日
정조 22년 · 강
命宣傳官李英植書啓出給禁將南壇諸處各別補植樵路嚴禁陳田播植待來月爲之時或出去檢飭
정조 22년 · 목
宣傳官李英植書啓以爲臣敬奉聖敎進往南郊看審三壇則南壇間多風落自枯者爲二十三株而稚松擧皆蒼鬱或過肩或過腰壇南小麓下陳田所播橡實及松子初無生存蓋緣樵路通于其間之致除草則六月以後三次爲之云而階砌墻垣則別無頹毀處雩祀壇則除草不久內外墻垣及階砌等處果爲無頉漢江壇則今始除草墻砌姑無頹傷處而腦處所植稚松以風多土瘠之致間多枯萎敎以嚴飭之下松政若此書啓出給禁將處各別補植樵路嚴禁陳田播植來月亦爲各別爲之時或出去檢飭禁將新叨將任南山與所管字內松禁必當加倍他帥其勤慢自有考察之道敢不小心乎
정조 22년 · 강
特補副校理具得魯軍威縣監副修撰呂駿永沃川郡守
정조 22년 · 목
因副校理具得魯副修撰呂駿永違召敎曰其中雖有中批之人旣無情勢則何可一向違牌只推更爲牌招堂下何敢再違乎各別嚴飭因副校理具得魯副修撰呂駿永再違召敎以處義亦有階限豈可一直違召事體道理俱涉未妥副校理具得魯軍威縣監除授副修撰呂駿永沃川郡守除授當日辭朝時任守令遞付京職待朝給馬下送
정조 22년 · 강
推刑曹當上朴宗甲郞廳洪樂眞拿處仍命此後動駕時令政院以考喧都事來言鳴錚人幾人移送刑曹之意書入仍著爲式
정조 22년 · 목
義禁府啓言卽接考喧都事閔章顯李仁祜所報則今番幸行時衛外擊錚人原情收捧之數合爲三十張故列錄其居住姓名後照數出給刑曹又捧其受去文蹟矣及其回啓判下之後與本府所送件照點其名數則瑞興私奴甲戌初不擊錚混入捧供事甚驚訝査問該曹則該曹書吏果爲潛自添入至於捧供云事未前有甲戌及該吏各別嚴繩以杜日後之弊云矣甲戌之初不擊錚暗囑該吏潛給原情要使謄啓民習巧惡曹吏之受嗾和應恣意作奸致有此無前之擧亦極駭痛竝令攸司照法嚴繩請不能察飭之當該堂上推考郞廳拿處允之○敎以此後則定式政院以考喧都事來言駕側鳴錚人某漢等幾人移送刑曹之意敢啓書入而不待下批一邊移送一邊來言
정조 22년 · 강
命時囚尹序東尹羽烈分揀放送洪樂眞附過放送
정조 22년 · 강
命水原都試居首人賜第之次入直赴會試
정조 22년 · 목
兵曹啓言水原秋等都試時親軍衛閑良文載益居首似當直赴殿試親軍衛閑良任震白居二亦當直赴會試而係干恩典請上裁敎以依回啓施行>
정조 22년 · 강
以閔台爀李述源爲承旨前望也
정조 22년 · 강
命應敎之代差出卒領敦寧金履素議諡斯速擧行
정조 22년 · 목
敎曰應敎之代今日政差出待下批牌招金領敦寧議諡斯速擧行
정조 22년 · 강
命光州牧使徐瀅修改差其代待下批給馬下送仍飭軍威沃川兩倅趲程赴任
정조 22년 · 목
吏曹啓言受由上京守令下送事命下而光州牧使徐瀅修以爲親病萬無離捨之望云何以爲之敎以聞已滿瓜改差今日政差代待下批辭朝給馬下送而此時守令不可一刻曠官與外補兩倅嚴飭趲程赴任若或遲滯令道臣狀聞勘罪
정조 22년 · 강
命敬陵令李復鉉以限滿守令之代差送給馬下送
정조 22년 · 목
敎曰敬陵陵官承傳自別且其爲人極爲瞭然令李復鉉今日政限滿守令之代差送當日辭朝給馬下送依他倅例爲之事分付
정조 22년 · 강
遞戶曹參判金勉柱以韓晩裕代之前望也
정조 22년 · 목
以趙萬元爲副校理金履載爲副修撰徐有大爲右尹朴宗甲爲知經筵尹致性爲光州牧使李魯春爲應敎尹序東爲副應敎李復鉉爲眞寶縣監金履永爲檢詳
정조 22년 · 목
敎曰旣在院中尙不入侍稽緩甚矣不可以蔭官之昧例恕之右副承旨李述源成川府使除授係是外補事當當日下送而前倅聞是侍下使之徐徐赴任時府使旣點於前望遞付一款置之辭朝則仍令當日爲之事分付
정조 22년 · 강
命高麗忠臣平海知郡金濟令弘文館議易名之典宣諡日設祭海上
정조 22년 · 목
敎曰向因嶺儒言諡高麗忠臣皇明禮部尙書金澍曰忠貞而今將伻官宣侑際聞其兄名濟號白巖以平海知郡題詩壁間浮海而去不知所終而變其名曰齊海蓋欲思齊於魯連之蹈海云爾東俗蚩蚩自箕師以後得聞彝倫之敍及至鄭文忠諸賢迺能倡明之皆以隱爲號號稱九隱卽圃牧陶冶是耳外此七十有二人同入山谷而名曰杜門又如典書尹璜之自號以後松掌令徐甄之寄感於望京前後磊落相望至于今輝人耳目惟白巖以忠貞爲弟節義雙成無媿乎孤竹君之二子而尙湮沒不稱海上之估師漁父指點其遺墟往往有流涕者夫事有顯晦而理有詘信卽莫不有時與命存焉惜乎入聞之晩也令弘文館議易名之典似此之人宜乎酌東海之水採西山之薇以招其有往無返之靈宣諡日設祭海上以寓朝家曠感之思
정조 22년 · 강
召見下直守令于誠正閣光州牧使尹致性成川府使李述源眞寶縣監李復鉉
정조 22년 · 목
諭善尹得孚入見如儀僚屬鄭東觀檢校直提學李晩秀隨入講說見講學廳日記
정조 22년 · 강
命高麗忠臣金濟宣諡於安東雙節祠賜祭於平海海上
정조 22년 · 목
承旨李益運啓言高麗忠臣故平海知郡事金濟宣諡日設祭海上事命下矣金濟旣乘桴浮海不知所終故朝家德意欲設紙牓宣諡於蹈海之地而聞其書院在安東地兄弟竝享扁以雙節祠云臣意則宣諡於其祠賜祭於平海海上恐好矣從之
정조 22년 · 강
配義興縣監李鎭熙于全州府
정조 22년 · 목
慶尙監司李義綱狀啓義興縣監李鎭熙印信兵符賚送兼官擅自發行爲先罷黜其罪狀請令攸司稟處敎以投印之罪令該府照例勘處其代今日政差出待下批給馬下送○義禁府啓言守令之赴任後厭避圖遞者卽其地限三年定配載在大典通編卽其地義興縣限三年定配而時在全州地云依例發遣羅將自全州執捉押送配所敎以此時嶺南不可編配卽其全州地定配之意分付道臣
정조 22년 · 목
弘遠違召敎以大臣有愼節云許遞
정조 22년 · 강
命仁城大君墓寒食一祭依壽進宮所掌他墳山例遣內侍設祭地方官每年一番掃除明淑公主墓竪碑時其子孫在嶺外者給糧鋪馬起送使之眼同看檢
정조 22년 · 목
敎曰仁城大君墓致祭使之設行於昌陵親祭之後而墓道未尋今日始因地方官來奏知在順懷墓局內先朝戊午特命修治其後拋置以致該道之不卽考奏若不別般定式又當泯沒寒食一祭依壽進宮所掌他墳山例遣內侍設祭祭品該宮措備墓道地方官每年一番掃除事令該曺分付明淑公主墳山在於敬陵局內卽陪葬之意而墓道頹夷碑碣剗缺聞致祭承宣言所見甚於所聞云雖令封築更爲竪碑其主祀子孫在嶺外其能及期上來未可知亦令該道卽爲給糧料鋪馬起送使之眼同看檢事行會
정조 22년 · 강
命光州牧使尹致性上京牧使中便近處相換
정조 22년 · 목
敎曰聞其親年知其回卺之在近其在孝理之政何可使老人往來千里上京牧使中便近處相換竝令除朝辭卽爲赴任
정조 22년 · 강
命故典書尹璜今日同爲議諡
정조 22년 · 목
敎曰故典書尹璜高節昨日傳敎已及之獨未易名不待諡狀今日同爲議諡
정조 22년 · 강
命江華前留守申光履下義禁府推考尋命罷職放送密符受置該房兵符送之于兼留守巡到所持來穀簿付有司堂上以待登對時稟旨
정조 22년 · 목
敎曰何時下敎今始上來該留守下義禁府推考○因義禁府時囚罪人申光履係是卿宰事草記敎以密符則受置該房兵符則送于兼留守巡到所不待交龜該府之事不可責之於前留守持來穀簿付之有司堂上以待登對時稟旨而上來遲滯之罪不可無飭罷職放送
정조 22년 · 강
命以明日行三營勸武試射于訓鍊院
정조 22년 · 목
敎以三營勸武試射明日訓鍊院爲之出宮門路弘化門爲之又敎曰明日擧動時雲寶劍除之禁軍三番隨駕訓局步軍十哨禁御鄕軍各三哨爲先後廂訓局馬軍三哨御將都領設布帳置之其外留營留陳扈衛軍官有廳軍官竝置之又敎以明宮擧動時兵曹總府守宮以今番陵幸時受點者仍爲之
정조 22년 · 강
遞承旨李益運李翊模
정조 22년 · 강
命江華留守金載瓚遞差其代議薦待兼留守畢巡還營交龜赴任
정조 22년 · 목
因載瓚請對啓辭敎以莫嚴者格例則有何呼吸關係之事辭疏旣未承批肅單又不呈徹忽入請對啓辭者何其顚錯之甚爲先遞差其代議薦今日政下批待兼留守畢巡還營交龜赴任事分付
정조 22년 · 강
遞應敎李魯春副應敎尹序東校理趙得永洪樂安副校理趙萬元修撰張至冕曺錫中副修撰金履載
정조 22년 · 목
因諸玉堂請對啓辭敎以與在外人許遞
정조 22년 · 강
遞執義沈奎魯掌令尹寅基洪彦燮持平朴孝成朴宗京司諫洪樂淵獻納玄重祚正言洪受浩姜世綸
정조 22년 · 목
因兩司諸臺請對啓辭敎以諫長情勢似然其外許遞暑經不可不備員在外人員山林外許遞今日政以在京無故人差出待下批牌招擧行
정조 22년 · 강
以李晩秀金勉柱南公轍金祖淳李始源李溏爲承旨前望也
정조 22년 · 목
敎曰都承旨見有實病左副有兼帶右副在印所許遞動駕在明與未差之代前望單子入之待下批牌招察任
정조 22년 · 강
召見左議政李秉模于誠正閣
정조 22년 · 강
遞藥院提調趙宗鉉
정조 22년 · 강
遞總管具㢞左尹徐有大右尹李漢豐
정조 22년 · 목
政院啓言漢城府郞廳來言明日動駕時當爲導駕而判尹具㢞總府侍衛進左尹徐有大試官進右尹李漢豐陣上進導駕無以備員何以爲之敎以時帶總管者總管許遞其外本職許遞竝令今日政差代
정조 22년 · 강
命守閤諸臣竝下義禁府當直檢校直提學徐浩修原任直提學金載瓚徐龍輔鄭大容檢校直提學李晩秀原任直閣南公轍金祖淳李始源檢校待敎沈象奎李存秀大司諫韓用龜
정조 22년 · 강
判府事蔡濟恭上箚賜批仍罷其職
정조 22년 · 목
箚略曰卽伏聞畿邑飛報營門之狀(刀削)臣之精神雖在如知不知之中心驚膽墜如不欲生秉彝之性雖死難化而然矣此際又有明日訓鍊院動駕之命已事之可徵雖使至愚者言之亦豈不章章仰揣乎臣一息未泯之前豈不欲顚倒詣闕(刀削)動駕卽命還寢以鞏國勢以嚴隄防敎以卿所謂畿邑飛報云云傳者妄耳須使部官搜索可索處而卽今若有潛來者是予欺卿也雖切鬱陶之戀大臣豈欺之大抵臆料之說煩諸文字所關者國體不可以禮遇之老相有所寬恕卿則特罷其職仍敎曰此批答備郞招致卽爲往傳
정조 22년 · 강
遞承旨金勉柱以洪明浩沈晉賢申耆李魯述韓用和爲承旨竝前望也
정조 22년 · 목
政院啓言明日擧動時承旨當爲備員而左承旨金勉柱在外無以備員何以爲之敎以許遞與未差之代前望單子入之待下批牌招推移入直前望以明浩等批下
정조 22년 · 강
命今番以袞袍出宮侍衛及將臣以下服色依京擧動例
정조 22년 · 목
因兵曹侍衛節目敎曰今番則以袞袍出宮侍衛及將臣以下服色依京擧動例後勿授例
정조 22년 · 목
以韓致應爲執義柳耕爲司諫權晙爲掌令沈達漢爲持平洪秀晩爲獻納金和鍾爲正言尹命烈金近淳爲校理金熙華爲副校理洪受浩金熙周爲修撰朴吉源爲副修撰李鼎烈爲義興縣監光州牧使尹致性黃州牧使金基厚相換姜文會爲掌令金憬爲持平金光烈爲正言李魯春爲副校理尹羽烈爲副修撰李鼎運爲左尹洪聖淵爲右尹黃昇源爲都總管金濟諡忠介尹璜諡忠簡金履素諡翼憲
정조 22년 · 강
遞執義韓致應掌令姜文會權晙持平沈達漢金暻正言李光烈以沈興永李遇濟洪秉益朴蓍壽申漵金箕象代之竝前望也
정조 22년 · 목
敎曰大臣諡號署經豈可經夜新除兩司中司僕入直及家在城外在外及印所進去抄啓文臣竝許遞前望單子入之待下批卽爲牌招更漏已深使之先暑經後謝恩牌去來各別嚴飭前望以興永等批下
정조 22년 · 강
以李垿爲校理李勉昇爲修撰竝前望也
정조 22년 · 목
敎曰玉堂中在外及印所進去人員許遞前望單子入之前望以垿等批下
정조 22년 · 강
命宣傳官李尙謙出付畿營
정조 22년 · 목
敎曰此時宣傳官敢出石竇之外擧行之際稱以家在城外當該宣傳官出付京畿監營其代令該曺口傳差出
정조 22년 · 강
命三司先隨駕後謝恩
정조 22년 · 강
命定配罪人蘇采得放送南陽洪有土里依前同推竹山李寶夫加刑得情京囚李錫趾申思良令新判堂稟處廣州囚金京申嚴訊得情
정조 22년 · 목
刑曹啓言定配罪人蘇采得母李召史年過八十三歲當此孝理之世合有廣蕩之典家無以次成丁者然後始許留養亦是法意而自臣曺無以査得采得母之至今生存及家有他丁與否令道臣査實啓聞後稟處敎以放送又啓言南陽府洪有土里獄事獄情之無疑前後道啓曹讞已成鐵案有不可比議於他獄原情之例依前同推之意分付道臣竹山府李寶夫之獄事今於獄案已具之後不可以其妻之鳴訴更有致疑於首從更加嚴刑期於得情之意請分付道臣敎以依卿等議施行又啓言罪人李錫趾事依下敎問于曾經判堂人則前判書趙宗鉉則以爲多人共敺當下致命而惟彼錫趾始欲逞墳終又避檢果不無可疑之端而德山招中先犯云者發於屢訊近於强覓遽以此疑端永作斷案恐有欠於愼獄體重人命之道云鄭民始以爲有一事可疑者事在初三日而錫趾稱以初二日下鄕李錫輅覆檢招曰錫趾初四日下鄕而日子相左錫趾眞箇初四日下鄕而假稱初二日則變幻日子以爲遮掩身犯之跡者明若觀火此若覈出於錫趾可謂斷案而文案中初無究覈之事似有疏漏之歎云金持默以爲錫趾之爲渠從弟逞憾似或有其理而亦無明證原犯旣未覈得則便是疑獄罪疑惟輕經訓攸揭以臣涉見不敢指一仰對云尹師國以爲當初率去莫奉者卽德山而香橋踢打之狀渠旣目覩則其所首倡與先犯必無不知之理前後盤問之下終不直陳屢次刑訊之餘始吐錫趾而旣無眞贓又無明證此不過急於自脫强覓納招者也嚴訊德山査得正犯恐合事宜云權▣以爲此獄根因李錫輅錫趾從兄弟是已懷憾蒙耻急欲逞憤者兄弟同情而錫輅自來孱劣之人纔經縛栲病在其家則走訴于館郞者錫趾也以官家之歇治爲憂者錫趾也旣先發告則所當爲主旣憂公法之歇治則倡起私敺便是次第件事金弘俊之授告齋直之所傳韓德山之立證香橋之先犯雖以其招之前後稍左謂難的信而十百共犯之獄錫趾獨先逃匿竟爲捕卒之所詗捉者在錫趾已成斷案以情以法捨此更求元犯斷無其道云金載瓚以爲此獄以情則錫輅遭橫來之厄則錫趾有必報之心其理固然而當日入告泮官期得洩憤者渠也夕後之躬押莫奉出來香橋者渠也以官庭未洩之怒當衆人齊墳之場其所甘心跡又難逭而況未檢先逃者可見情跡俱露至若錫趾拳踢之說至出金弘俊之檢供鬪場先犯之證又驗於韓德山之質招詞證如此情跡如彼元犯誰某似可執此而斷云李祖源以爲錫趾之一向訊推於情於法俱無所當惟鉤得造謀之人然後乃爲眞箇元犯云趙心泰以爲緊證莫如韓德山而獄老生奸二三其說蒙準正犯於李錫趾者不無捏合之跡而此非但人命所關大是法綱攸係宮墻咫尺聖廟密邇之地數百結黨逞毒殺越若是無難日後之弊恐有大於此者到底窮覈正犯期得明正典刑大口力懲創斷不可已云趙鎭寬以爲錫趾之爲正犯終屬可疑檢時逃避干連之常事館所白活親戚之恒情俱不足爲眞贓斷案況德山之招亦近强覓竊聞輿議莫不爲疑臣不敢質言仰對云矣此獄旣無明的眞贓之露而以其疑訝摸索之端有難直歸首犯於錫趾遽擬償命且德山之招始隱終吐眞僞莫辨而獄體至重不敢遽議傅生伏惟上裁敎以新判堂更爲看詳論理議處又啓言寧海申思良獄事問于大臣稟處事命下矣問議大臣則右議政李秉模以爲申妻之爲夫誘奸思之無不切齒思良之代子雪憤聞者爲之快心此固常情之所同然合爲法理之所原恕而義非孝子之復讎事異其夫之捉奸如開低仰之路恐有藉犯之弊斷以當律恐無容議云矣刺殺申女之罪思良前已輸疑交騙金女之狀天馹亦旣自服道啓曺讞已成鐵案而中間假托之說忽成疑眩之端至於今番査啓而打破無餘償命一款無容更議蓋金女思良之子婦而申女諉引天馹潛奸情跡絕悖奸狀綻露則爲媤父蓄憤含怒之心必不下於爲其夫者替其子洩憤理或無怪而移怒其妻則其殺也乃是故殺爲其夫誘奸情雖叵測而旣異間夫則其死也未免橫死假使思良之子而眞殺天馹如非奸所捕捉則尙可以抵律況彼死者卽天馹之妻而非其夫也戕殺者非思良之子而卽其父也獄情到此更無可疑請正犯申思良更加嚴訊快施當律敎而更令新判堂具意見稟處○廣州留守洪檍狀啓罪人金京申敺打朴阿其老味第十八日致死丁巳十一月十六日囚受刑十五次初檢官金啓濂報辭實因被踢致死懸錄覆檢官果川縣監金履裕報辭實因與初檢同此獄乳傍傷處旣係深重又是要害諸人之證招可據雖以兇身自護之心猶不敢全然發明臨門索錢怒氣始發於悖慢之答說入門捽髮手勢專出於凌蔑之本心赤身推擠不分緊歇而下手勢所固然且以相鬪後事言之烹鷄饋狗藉曰在家而不知迎醫問藥獨非此獄之眞贓乎獄情已具如法償命無容更議連加嚴訊期於取服○刑曹啓言此獄獄具案成而曳髮出門之狀便渠已輸之款拳踢之痕諉之誰犯鷄狗之饋尤是眞贓請金京申另加嚴訊期於得情允之
정조 22년 · 강
(刀削)李(刀削)
정조 22년 · 강
御訓鍊院行三營門勸武試射
정조 22년 · 목
具翼善冠袞龍袍乘駕轎出協陽門由建陽門弘化門至訓鍊院降轎陞座仍命開場發射○訓鍊院親臨三營勸武軍官試取入格別單訓鍊都監勸武軍官閑良卞浩德鐵箭一矢一百二十三步二矢一百二十五步三矢一百三十步李書彬一矢一百二十五步二矢一百二十八步三矢一百二十二步禁衛營勸武軍官前宣傳官李晩植柳葉箭貫一中邊二中各直赴殿試○敎曰訓鍊院修補後賞典雖已施之今日旣臨院入直官員陞敍下人令該曹施賞(刀削)(刀削)(刀削)(刀削)(刀削)(刀削)(刀削)(刀削)宗社有下
정조 22년 · 목
乘駕轎出訓鍊院由梨峴入弘化門明政門永淸門還內
정조 22년 · 강
推司諫柳耕獻納洪秀晩正言金和鍾
정조 22년 · 목
承旨沈晉賢啓言臺臣進止自有格例而今日隨駕諸臺旣非求對而隨入弘化門內揆以臺體不可無警請竝推考從之
정조 22년 · 강
命進御藿香正氣散依前方一貼更爲煎入
정조 22년 · 목
藥房口傳啓言旣未承召接之命下情不勝憂慮之際今又伏承湯劑更爲煎入之敎尤不勝焦迫之至伏乞特許臣入診議定湯劑千萬顒祝敎以隔滯之症已降卿等退去
정조 22년 · 강
推三司諸臣及承旨李魯述
정조 22년 · 목
政院以三司諸臣衷情轉益罔措來詣閤外冒萬死求對啓敎以今旣妥帖之後又何隨之閤外若是煩瀆爾等爲先推考捧納承旨亦爲推考○政院以三司諸臣雖伏承問備之敎冒萬死更爲求對啓敎以退去(刀削)(刀削)
정조 22년 · 강
命宣傳官金魯巖充軍承旨李溏削職
정조 22년 · 목
兵曹啓言依下敎宣傳官金魯巖拿入嚴加査問則以爲卽承下敎奉信箭把門何敢知之而故爲許入乎今日金虎門門鑰初開時參班侍衛及肅拜玉堂一時混入紛擾之際未及區別惶恐死罪云矣敎以事勢之如此如彼姑無論信箭宣傳官違越命令者生疏所致雖甚可矜後弊所關不可仍置喬桐府充軍昨日該房承旨招致騎堂分付也若能別白分付又於玉堂知委則豈有是乎觀於今日擧行尤爲駭然如許非文非武之承宣不可不嚴處矣爲先削職
정조 22년 · 강
以宋銓爲承旨前望也
정조 22년 · 강
仍任兵曹正郞李勉昇
정조 22년 · 목
弘文館以新除修撰李勉昇時在開城府請上來事下諭敎以軍郞仍任自是曺例仍任前職
정조 22년 · 강
命蔡判府事左相及昨日守閤諸臣處分竝還收
정조 22년 · 목
敎曰蔡判府事左相及昨日守閤諸臣處分竝還收安心調理之意遣史官傳諭于判府而左相許安心視事之意史官一體傳諭仍傳命召
정조 22년 · 강
命大司諫韓用龜遞差傳旨勿施
정조 22년 · 목
因用龜遞差傳旨敎以處分還收本職當自如此傳旨勿施
정조 22년 · 강
遞承旨韓用和以尹光顏代之前望也
정조 22년 · 강
以洪明浩爲江華留守備薦也遞副總管鄭觀采李宗胤以李魯述陞擬其代
정조 22년 · 목
因江華留守薦望敎以承旨中擬入○敎曰承旨中擬入之敎指前此有筵敎之人而大臣亦必記有又復拔之必是過於避嫌是豈內擧之道然而知申之年迫七十尙未宣力於外任旣入之擬不可越點若此則左副釋謁三十年人亦可用陞品無其時乎總管中時帶亞將人許遞其代以左副口傳擬入餘一窠亦以口傳差出事分付竝待下批牌招察任
정조 22년 · 강
以鄭東愼李魯述爲副總管口傳也
정조 22년 · 강
以金載瓚爲內醫院提調前望也
정조 22년 · 강
以李玉鉉爲宣傳官口傳初仕也
정조 22년 · 강
命玉浦萬戶口傳差出
정조 22년 · 목
統制使尹得逵以玉浦萬戶曹潤福遭故馳啓敎以令該曹口傳差出待下批當日下送
정조 22년 · 목
以尹寅基爲掌令尹序東爲副應敎金履永爲修撰權裕爲同敦寧李秉鼎爲弘文提學
정조 22년 · 강
大提學洪良浩疏辭菊製考試之命賜批
정조 22년 · 목
疏略曰伏承菊製有命庚牌狎臨而臣於文任本非可堪中間情地實難冒膺迫於嚴命不免副急暫出而至於主試事面尤重不可唐突承當乞降威罰以幸試事批以卿其勿辭入來考試仍敎曰大提學批下更爲牌招使之卽爲擧行
정조 22년 · 강
命大提學洪良浩違牌勿爲呼望
정조 22년 · 목
良浩三違召政院捧入傳旨敎以更爲牌招違牌勿爲呼望
정조 22년 · 목
以抱蜀不言鴻鵠鏘鏘爲律賦題敎曰左承旨持此御題與大提學偕往泮宮試取以來
정조 22년 · 강
還給成均館草記別諭入場諸生
정조 22년 · 목
成均館以試所承旨意啓言臣敬奉御題與大提學洪良浩偕到泮宮卽爲設場懸題矣入場儒生初無把筆書券者故問其委折則諸生皆以爲未諳題解無以構思只待開門曳白出去云而時限已迫無一券來呈者何以爲之乎敎以賢關之羞耻莫此爲甚而爲掩其露瑕勢將不拘金石之典解題別諭諸生此草記令史官堅封傳于承旨及文衡只輪示諸生後藏于本館俾作諸生懲鑑之資而解題書下大關國體以別諭代諭而文衡年老姑爲退待泮中公廨明日再明日待題下連爲試取隨其呈券令久任郞呈納○敎曰爾等上舍生也讀書多聞豈比年淺四學生而古往今來拖白於御題之擧爾等曾或聞之乎況所揭者非難知者多士之魯莾卽予之耻此所以還給草記別諭爾等也嘗聞蜀祠器也言人君敬守祠器以禮率臣工則雖靜拱不言廟堂之政自無不修於是乎其德之感敎之行而著應於外者鴻鵠鏘鏘而民以詠歌嘆美之有曰抱蜀不言廟堂旣修鴻鵠鏘鏘維民歌之此管子之言也予每三復是言適因菊製聽鴈起想信筆書下蚤知爾等如彼固陋則易知不難解之句語何靳而不揭示乎過信爾等認謂必曉致此不緊酬應於昨日勞心之餘甚嘆也律賦製進尤致夜深以科賦近體應試爲掩瑕纇行此苟且之擧而事體極不成說限三日隨其題下製進少贖今日之罪少雪今日之耻(刀削)
정조 22년 · 강
遞承旨李魯述以韓晩裕李海愚爲承旨竝前望也
정조 22년 · 목
敎曰左副承旨許遞與未差之代前望單子入之待下批待開門牌招察任○政院以晩裕前任成川府使解由未出啓稟敎以勿拘
정조 22년 · 강
行諸承旨持公事入侍及藥院入診于誠正閣召見楚山府使宋祥濂
정조 22년 · 강
罷承旨閔台爀金啓洛朴基正職
정조 22년 · 목
敎曰凡有使之來得之人而待公事人侍也承宣每不趁時提奏或有許久等待之弊前此申命嚴飭而今日楚山倅來待諸承宣默無一言而退若非右副之提奏又將遲滯豈不駭然乎右副外竝施罷職之典此後益加着念莫或犯科
정조 22년 · 강
遞承旨姜彝正以柳焵李書九申耆鄭東觀爲承旨竝前望也
정조 22년 · 강
泰仁縣監趙恒鎭疏陳糴政災政軍政賑政便宜之策及上番軍退限事奴婢保補總事紙弊禁止事賜批